b'\n_START_ARTICLE_\nEdvard Leino\n_START_PARAGRAPH_\nKasimir Edvard Leino, sukunimi aik. Rekola (s. 6. syyskuuta 1873 Yp\xc3\xa4j\xc3\xa4) oli suomalainen tehtailija ja toinen muun muassa maatalouskoneita Salossa valmistaneen E. & J. Leinon konetehtaan perustajista._NEWLINE_Leinon vanhemmat olivat rakennusmestari Juho Vihtori Rekola ja Vilhelmiina Harvia. H\xc3\xa4n k\xc3\xa4vi teollisuuskoulun ja teki opinto- ja liikemetkoja Saksaan, Ruotsiin, Viroon ja Ven\xc3\xa4j\xc3\xa4lle._NEWLINE_Leino perusti vuonna 1898 is\xc3\xa4ns\xc3\xa4 ja veljens\xc3\xa4 J. V. (Juho) Leinon kanssa Kuusjoelle puusep\xc3\xa4nliikkeen toiminimell\xc3\xa4 E. ja J. Leino. Yritys muutti 1902 Saloon ja toiminta laajeni niin ett\xc3\xa4 se k\xc3\xa4sitti konepajan, puusep\xc3\xa4ntehtaan, sahan, valimon, liesi- ja levyteostehtaan, rautakaupan ynn\xc3\xa4 muuta. Vuonna 1905 Leinon veljekset saivat patentin keksim\xc3\xa4lleen "Tuulikki"-nimiselle viljanpuhdistuksessa k\xc3\xa4ytetylle viskuukoneelle joka saavutti suuren menekin Suomessa. Yrityksen toimintaan tulivat mukaan my\xc3\xb6s nuoremmat veljet Rikhard Leino ja Jalo Leino. Vuonna 1913 yrityksen palveluksessa oli 73 ty\xc3\xb6ntekij\xc3\xa4\xc3\xa4 ja yritykseen kuului my\xc3\xb6s rautakauppa, saha ja voimalaitos. Ensimm\xc3\xa4isen maailmansodan alettua E. & J. Leino sai Ven\xc3\xa4j\xc3\xa4n armeijalta suuren 2\xc2\xa0000 ambulanssi-, ammus- ja kuormastok\xc3\xa4rryn tilauksen ja tilauksen ansiosta ty\xc3\xb6ntekij\xc3\xa4m\xc3\xa4\xc3\xa4r\xc3\xa4 kasvoi vuoteen 1916 menness\xc3\xa4 240:een. Ven\xc3\xa4j\xc3\xa4n vallankumouksen j\xc3\xa4lkeen suuri osa suomalaisista tavaratoimittajista menetti saatavansa mutta E. & J. Leinon edustajana toiminut Jalo Leino onnistui solmimaan sopimuksen jolla yhti\xc3\xb6 sai maksun erilaisina tavaroina jotka sitten myytiin eteenp\xc3\xa4in. Syksyll\xc3\xa4 1917 yhti\xc3\xb6lle oli valmistunut my\xc3\xb6s uusi valimo Salon rautatieasemaa vastap\xc3\xa4\xc3\xa4t\xc3\xa4 olleelle tontille nykyisen Valimonkadun varrelle ja valimotoiminnasta tuli v\xc3\xa4hitellen yhti\xc3\xb6n p\xc3\xa4\xc3\xa4liiketoiminta-ala. Aluksi valmistettiin maatalouskoneissa tarvittavia valuosia, valurautaisia paistinpannuja ja muuripatoja, 1930-luvulla alkoi my\xc3\xb6s pumppujen ja puuliesien valuosien valmistus. _NEWLINE_1930-luvulla valmistusohjelmaan kuuluivat muun muassa viljanpuhdistus- ja lajittelukoneet, kylv\xc3\xb6koneet, puimakoneet, tuulimoottorit, pumput, erilaiset valutavarat, l\xc3\xa4mmitysuunit, liedet, puutarhakeinut ja potkukelkat. Valimoa laajennettiin vuonna 1948 ja se toimi vanhoissa tiloissa vuoteen 1968 saakka. _NEWLINE_Vuonna 1968 E. & J. Leino Oy:lle valmistui uusi valimo Saloon Leinonkadun varrelle ja vuonna 1976 valimotoiminta erotettiin Leinovalu nimiseksi yritykseksi. Leinovalu toimii vuodesta 2016 alkaen nimell\xc3\xa4 LeinoCast ja on osa Leino Group-konsernia. _NEWLINE_Edvard Leino oli Salon kauppalanvaltuuston ja Salon kauppalan s\xc3\xa4\xc3\xa4st\xc3\xb6pankin hallituksen j\xc3\xa4senen\xc3\xa4. H\xc3\xa4n oli naimisissa vuodesta 1901 Naima Lindholmin kanssa.'